Kakovostna mala šola omogoči mlademu štirinožcu predvsem socializacijo z vrstniki različnih pasem in starosti in mu pomaga oblikovati primeren odnos do skrbnika oz. do ljudi nasploh. Nova okolja, različne situacije in bitja, ki jih lahko nadzorovano spoznava med tečajem, psičku širijo obzorje, zato postane kot odrasel pes predvidljivejši in strpnejši, saj se laže sooča z vsakodnevnimi izzivi. Zato postane za ožjo okolico prijetnejši in za širšo sprejemljivejši. Mala šola je namenjena vsem družinskim članom in ne le enemu vodniku. V teoretičnem delu tečaja lahko udeleženci spoznajo razvoj pasje osebnosti, kritična obdobja v času odraščanja, pomen in načine oblikovanja človekove avtoritete, temeljne principe pasjega učenja, etiko vzgoje, šolanja in bivanja s psi, nego in prehrano psa, skrb za odnos do okolja in okolice, …tečaj je vselej prekratek za vse napotke, ki bi jih želeli dati zlasti tistim skrbnikom, ki imajo psa prvič. Praktične vaje na vadišču so prilagojene zrelosti mladih psov. Čeprav je mala šola tudi priprava na kasnejše, resnejše šolanje, pa namen vaj ni posnemanje brezhibne šolske poslušnosti. Čeprav vaje obsegajo nekatere osnovne elemente poslušnosti, so le pripomoček, s katerim poskušamo skozi igro, torej na prijeten in zabaven način, pri psu zbuditi pozornost in zaupanje do vodnika. Dober odnos med vodnikom in psom, ki ga na ta način gradimo, je osnova za prijetno sožitje, pa tudi nujen pogoj za kasnejše šolanje. V našem društvu smo v zadnjih desetih letih že prirejali Tečaji za psa spremljevalca. za psa spremljevalca. tečaje po programu, ki se je po svoji vsebini precej razlikoval od »klasičnega« šolanja poslušnosti in je vseboval tudi »vaje« iz vsakdanjega življenja. Ti tečaji so bili vselej dobro obiskani, obiskovali so jih skrbniki s psi vseh vrst, tudi službenih pasem. Konceptu teh tečajev se je močno približal izpitni program »Izpit B -BH za psa spremljevalca s preizkusom obnašanja v urbanem okolju in strokovnim izpitom za vodnika«, ki ga je Kinološka zveza Slovenije prevzela od FCI in uvedla letos. Program B-BH je pravzaprav odraz vse pogosteje izraženih želja in potreb po drugačnem načinu vzgoje in šolanja psov, takem, ki bo skrbnikom pomagal pse varno in še močneje vključiti v družinsko in družabno življenje. Program je primeren za prav vse (ne)pasme psov in ga sestavljajo trije sklopi: vaje osnovne poslušnosti (tudi brez vrvice) na vadišču, preizkus vedenja psa v mestnem vrvežu in pisni strokovni test s področja kinologije za vodnika. Ob opravljenem izpitu prejme pes delovno knjižico (v KD Krim dobi tudi obesek »Olikan pes«, če je strpen do drugih psov in ljudi), vodnik pa izkaznico o opravljenem izpitu za vodnika psa spremljevalca B-BH. Ta izpit je v nekaterih mestih Evropske skupnosti menda že pogoj za to, da se pes sme gibati v mestu. Pri nas je do take odločitve najbrž še dolga pot, vendar pa se bo treba nanjo prej ali slej pripraviti. Na priljubljenost posameznih pasem močno vpliva tudi glas, ki kroži o njih med ljudmi. Prav izpit B-BH je lahko prikladna prilika za objektivno oceno pasje vodljivosti, strpnosti in primernosti za bivanje v sodobnem okolju. Naj tudi vaš berni s svojim vedenjem postane vzor vsem ljubiteljem pasme in bodočim skrbnikom teh prelepih psov. Pa srečno pot v šolo! Karmen Zahariaš Kinološko društvo Krim